Predkladacia správa

Ministerstvo školstva SR predkladá na rokovanie vlády SR materiál „Návrh postupu pri výstavbe viacúčelovej športovej haly, ktorá bude využitá pri organizácii Majstrovstiev sveta v ľadovom hokeji v roku 2011 v Slovenskej republike“.

V roku 2011 bude Slovenská republika hostiteľskou krajinou Majstrovstiev sveta v ľadovom hokeji. Pre potreby organizácie tohto podujatia musí k novopostavenej hokejovej hale v Košiciach pribudnúť ešte jedna nová, moderná športová hala, ktorá bude mať viacúčelové športové, kultúrne a spoločenské využitie.

Viacúčelová športová hala je investíciou národného významu a preto proces výberu partnera, ktorý bude realizovať jej výstavbu a následne zabezpečovať aj jej prevádzku, bude riadiť štát. Preto navrhujeme, aby výstavba haly bola uskutočnená formou verejno-súkromného partnerstva (ďalej len „PPP“). Súkromný partner (koncesionár) bude financovať výstavbu zariadenia na základe dlhodobej koncesie a počas trvania koncesie (20 až 30 rokov) bude toto zariadenie aj prevádzkovať. Na konci trvania koncesie súkromný partner (koncesionár) odovzdá prevádzku viacúčelovej športovej haly štátu. Výber súkromného partnera (koncesionára) vo verejnej súťaži považujeme za najlepší postup z hľadiska transparentnosti, efektívnosti a hospodárnosti.

Ministerstvo školstva SR bude v celom procese výberu súkromného partnera (koncesionára) spolupracovať s Ministerstvom financií SR, ktoré pri projektoch PPP plní regulačnú, metodickú, podpornú a kontrolnú funkciu a funkciu znalostného a komunikačného centra. Zástupcovia Ministerstva financií SR, v súlade s metodickými materiálmi k projektom PPP, budú členmi riadiaceho výboru PPP projektu.

Ministerstvo školstva SR (po realokácii výdavkových titulov) poskytne 170 000 000 Sk účelovo určených pre Slovenský zväz ľadového hokeja na zabezpečenie investičnej a projektovej prípravy výstavby viacúčelovej športovej haly pre potreby zadávateľa – Ministerstva školstva SR. Zároveň Ministerstvo školstva SR (po realokácii výdavkových titulov) použije najviac 30 000 000 Sk účelovo určených na úhradu služieb spojených so zhodnotením právnych, finančných a technických aspektov a s projektovým a právnym zabezpečením procesu výberu súkromného partnera (koncesionára) pre realizáciu projektu viacúčelovej športovej haly. Ministerstvo financií SR po dosiahnutí nadpríjmov v rozpočte na rok 2008 zabezpečí refundáciu týchto výdavkov Ministerstvu školstva SR.

	Materiál bol zaslaný na zaujatie stanoviska Ministerstvu financií SR. Pripomienky Ministerstva financií SR boli zapracované do predkladaného materiálu, resp. časť z nich bude zohľadnená v návrhu projektu výstavby viacúčelovej športovej haly, ktorý bude predložený na rokovanie vlády SR v septembri 2008.